Predkladacia  správa

Vstup Slovenskej republiky do Európskej únie si okrem harmonizácie právneho poriadku vyžaduje aj inštitucionálne zabezpečenie nášho členstva v štruktúrach Európskej únie, t. j. zabezpečenie participácie Slovenskej republiky na činnosti a v orgánoch Európskej únie. Zabezpečenie zastupovania Slovenskej republiky pred Súdnym dvorom Európskych spoločenstiev a Súdom prvého stupňa Európskych spoločenstiev sa javí podstatné z hľadiska obhajovania záujmov Slovenskej republiky ako člena Európskej únie, ktorý má práva a povinnosti vyplývajúce priamo z tohto členstva. Vstupom do Európskej únie bude Slovenská republika v určitých oblastiach a záležitostiach podliehať jurisdikcii vyššie uvedených súdov. Agenda zastupovania SR pred Súdnym dvorom a Súdom prvého stupňa zahŕňa najmä prípravu a vlastné zastupovanie v konaní pred uvedenými súdmi, ako aj úkony súvisiace a vzťahujúce sa k činnosti týchto súdov.

	Na Ministerstve spravodlivosti SR už je vytvorená Kancelária zástupcu Slovenskej republiky pred Európskym súdom pre ľudské práva v Štrasburgu. Predkladaný materiál uvádza dôvody a súčasne prezentuje návrh, aby aj agendu zastupovania Slovenskej republiky pred Súdnym dvorom Európskych spoločenstiev a Súdom prvého stupňa Európskych spoločenstiev zabezpečovalo Ministerstvo spravodlivosti SR.

	V predkladanom návrhu opatrení a následne aj v návrhu uznesenia sú uvedené konkrétne úlohy s určením zodpovednosti a termínov, ktoré je potrebné realizovať a zabezpečiť pre efektívne zastupovanie Slovenskej republiky pred oboma súdmi Európskych spoločenstiev. V materiáli sú zapracované akceptované pripomienky jednotlivých rezortov, ktoré boli uplatnené v medzirezortnom pripomienkovom konaní.

	Predkladaný materiál pre svoju realizáciu si vyžaduje zabezpečenie financovania a zvýšenie systematizovaných miest v štátnej a verejnej správe.